Бишкек шаары, Өкмөт Үйү
2004-жылдын 28-декабры N 961

КЫРГЫЗ РЕСПУБЛИКАСЫНЫН ӨКМӨТҮНҮН ТОКТОМУ

Кыргыз Республикасынын Бажы кодексинин талаптарын
ишке ашыруу боюнча чаралар жөнүндө

(Кыргыз Республикасынын Өкмөтүнүн
2006-жылдын 11-январындагы N 8,
2007-жылдын 23-октябрындагы N 512,
2012-жылдын 5-апрелиндеги N 230,
2012-жылдын 4-сентябрындагы N 606
токтомдорунун редакцияларына ылайык)

Кыргыз Республикасынын Бажы кодексинин 7-статьясынын 2-пунктуна жана "Кыргыз Республикасынын бажы органдарында кызмат өтөө жөнүндө" Кыргыз Республикасынын Мыйзамынын 19-статьясына ылайык Кыргыз Республикасынын Өкмөтү токтом кылат:
1. Тиркелгендер бекитилсин:
- Бажы брокери жөнүндө жобо;
- Бажы төлөмдөрүн эсептөөнү жана төлөөнү контролдоо боюнча нускама;
- Кыргыз Республикасынын бажы чегарасы аркылуу өткөрүлүүчү товарларды жана транспорт каражаттарын бажылык тариздөө жана бажылык контролдоо боюнча нускама;
- Бажыдан кийинки контроль жүргүзүү боюнча нускама;
- Бажы режимдерин колдонуу боюнча нускама;
- Кыргыз Республикасына алынып келүүчү товарлардын бажылык наркын аныктоо методикасы жөнүндө нускама;
- Эл аралык почта жөнөтүүлөргө жана мезгилдүү басылмаларга бажы
документтерин тариздөө жана аларды бажылык контролдоо тартиби;
- Мамлекеттик органдардын бажылык контроль жүргүзүүгө көмөк көрсөтүү үчүн тартылган адистерине чыгымдарынын ордун толтуруунун тартиби;
- Контролдонуучу тапшырууну ишке ашырууда Кыргыз Республикасынын бажы чек арасы аркылуу өткөрүлүүчү товарларды алып коюунун же алмаштыруунун тартиби;
- Кыргыз Республикасынын бажы органдарынын ант берүүсүнүн тартиби;
- Кыргыз Республикасынын бажы органдарынын кызмат адамдарынын атайын каражаттарды колдонушунун эрежелери;
- Кыргыз Республикасынын бажы органдарынын кызмат адамдары колдонуучу дүрмөттүү куралдын, ок-дарылардын, коргонуунун атайын каражаттарынын, автотранспортту токтотуу үчүн атайын каражаттардын түрлөрүнүн тизмеси;
- Бажылык кампанын бажылык режимине жайгаштырууга тыюу салынган товарлардын тизмеси.
2. Кыргыз Республикасынын Финансы министрлиги, бажы иши жаатындагы ыйгарым укуктуу мамлекеттик орган өздөрүнүн ведомстволук нормативдик укуктук актыларын ушул токтомго ылайык келтиришсин.
(КР Өкмөтүнүн 2012-жылдын 4-сентябрындагы N 606 токтомунун редакциясына ылайык)
3. Бажы иши жаатындагы ыйгарым укуктуу мамлекеттик орган ушул токтом менен бекитилген жоболорду, нускамаларды, эрежелерди жана тизмелерди республиканын бажы органдарына жана тышкы экономикалык иштин субъекттерине жеткирсин жана алардын аткарылышын камсыздасын.
Бажы органдары эркин жүгүртүү үчүн чыгарылган продукцияны бажылык тариздөөдө "Шайкештиги милдеттүү түрдө тастыкталууга тийиш болгон продукцияларды Кыргыз Республикасынын аймагына жүгүртүү үчүн алып келүүнүн тартиби жана Кыргыз Республикасынын чегинен сырткары алынган продукциянын шайкештигин милдеттүү түрдө тастыктоонун натыйжаларын таануу жөнүндө" Кыргыз Республикасынын Өкмөтүнүн токтому менен бекитилген Шайкештиги милдеттүү түрдө тастыкталууга тийиш болгон продукцияларды Кыргыз Республикасынын аймагына жүгүртүү үчүн алып келүүнүн тартибин жетекчилике алууга тийиш.
Бажы органдары Кыргыз Республикасынан тышкары чыгарылуучу продукцияга шайкештик сертификаттарын талап кылууга укуктуу эмес.
Кыргыз Республикасынын аймагынан чыгарылуучу товарлардын бажылык наркы коммерциялык документтердин бирин берүү жолу менен товарларды декларациялоодо бажы органына декларант тарабынан билдирилет.
(КР Өкмөтүнүн 2006-жылдын 11-январындагы N 8, 2007-жылдын 23-октябрындагы N 512, 2012-жылдын 5-апрелиндеги N 230, 2012-жылдын 4-сентябрындагы N 606 токтомдорунун редакцияларына ылайык)
4. Күчүн жоготту деп эсептелсин:
- Кыргыз Республикасынын Өкмөтүнүн 1993-жылдын 21-январындагы N 25 "Автомототранспортту бажылык тариздөөдө бажылык жыйымдарды алуу жөнүндө" токтому;
- Кыргыз Республикасынын Өкмөтүнүн 1994-жылдын 4-апрелиндеги N 164 "Кыргыз Республикасынын бажы органдарынын кызмат адамдары ант беришинин аземин бекитүү жөнүндө" токтому;
- Кыргыз Республикасынын Өкмөтүнүн 1995-жылдын 22-майындагы N 180 "Кыргыз Республикасынын бажы органдарынын кызмат адамдары колдонуучу ок атуучу куралдын, ок-дарылардын, коргонуунун атайын каражаттарынын, автотранспортту токтотуу үчүн атайын каражаттардын түрлөрүнүн тизмеси жана Кыргыз Республикасынын бажы органдарынын кызмат адамдарынын атайын каражаттарды колдонуусунун эрежелерин бекитүү жөнүндө" токтому;
- Кыргыз Республикасынын Өкмөтүнүн 1995-жылдын 26-майындагы N 194 "Манас-1000" Мамлекеттик дирекциясын рекламалык жана басма продукцияга бажылык пошлиналарды жана акциздик салыкты төлөөдөн бошотуу жөнүндө" токтому;
- Кыргыз Республикасынын Өкмөтүнүн 1995-жылдын 25-августундагы N 368 "Автобензинди бажыдан чыгаруу жөнүндө" токтому;
- Кыргыз Республикасынын Өкмөтүнүн 1997-жылдын 25-февралындагы N 106 "Товарлардын бажылык наркын аныктоо методикасы жөнүндө Жобону бекитүү тууралуу" токтому;
- Кыргыз Республикасынын Өкмөтүнүн 1997-жылдын 27-августундагы N 486 "Гермес-профи" спорт клубун бажылык пошлина төлөөдөн бошотуу жөнүндө" токтому;
- Кыргыз Республикасынын Өкмөтүнүн 1997-жылдын 14-ноябрындагы N 664 "Спиртти жана акциздик маркалар менен маркировкаланууга тийиш болгон башка товарларды бажылык тариздөөгө жана сактоого арналган мамлекеттик убактылуу сактоочу жана бажылык кампалардын (терминалдардын) тизмесин бекитүү жөнүндө" токтому;
- Кыргыз Республикасынын Өкмөтүнүн 1999-жылдын 2-мартындагы N 121 "Кыргызэнерго" акционердик коомуна жана "Кыргызжилкоммунсоюзга" бажылык төлөмдөрдү төлөө мөөнөтүн кийинкиге жылдыруу жөнүндө" токтому;
- Кыргыз Республикасынын Өкмөтүнүн 2002-жылдын 11-мартындагы N 128 "Бажылык төлөмдөрдүн жана салыктардын эсептелишин жана төлөнүшүн контролдоо боюнча нускаманы бекитүү жөнүндө" токтому;
- Кыргыз Республикасынын 2000-жылдын 13-мартындагы N 132 "Бажылык агент жөнүндө жобону бекитүү тууралуу" токтому.
5. Бул токтом 2005-жылдын 1-январынан баштап күчүнө кирери белгиленсин.
6. Бул токтомдун аткарылышын контролдоо Кыргыз Республикасынын Премьер-министринин Аппаратынын финансы бөлүмүнө жана Кыргыз Республикасынын Финансы министрлигине жүктөлсүн.

Премьер-министр Н.Танаев